Čelnik Mosta i potpredsjednik Vlade Božo Petrov poručio je danas da se reforme, koje Vlada treba sutra usvojiti, neće lomiti preko leđa građana.

– Naravno da ne mogu uvijek biti ugodne, neke skupine ljudi će biti pogođene, ali ja se nadam da će biti više pogođene one političke elite u sljedećem razdoblju, to su oni prijedlozi reforma koje ćemo mi davati jer mislim da se na grbači ljudi definitivno neće odvijati neke promjene. Što se tiče samog akcijskog plana reformi, on uključuje vrlo pozitivne stvari, one strukturne, prave reforme, ali mislim da je predsjednik Vlade kao koordinator ovog plana onaj tko to treba iznijeti, na njemu je to pravo i čast – kazao je Petrov.

Najavio je da će Most u iduća tri mjeseca predložiti nekoliko zakona koji se vežu uz funkcioniranje političkih stranaka, način rada saborskih zastupnika.

– To što izjavljujem već četiri mjeseca da se nekom tko jednom mjesečno dolazi na posao daje plaća od 15 ili 16 tisuća kuna. Mi to želimo provesti kao i za sve državne i javne službenike, po učinku. Onoliko koliko ste u Saboru, toliku ćete plaću imati, tako da će ipak neki biti na minimalcu, a neki će dobiti punu plaću. Mislim da je to pošteno i pravedno. To je jedna od stvari. Ima nekoliko zakona, a ne budu li prošli, onda ćemo sve zajedno na referendum, nećemo praviti 50 referenduma, bit će jedan, ali on će biti vezan baš za političke stranke – najavio je Petrov.

Upitan može li Vlada normalno funkcionirati nakon niza teških riječi iznesenih između Mosta i Domoljubne koalicije, odgovorio je da oni surađuju na temelju reformi.

– I u tom dijelu, ja se nadam da ćemo nastaviti surađivati, a onaj drugi dio, oni bi se trebali upitati za razloge zbog čega je sve ovo izrečeno i mislim da smo u pravu. Naravno, lokalna politika ne može biti razlog za raskid suradnje na nacionalnoj razini, ali s druge strane, ona je pokazatelj u kom smjeru bi se mogla kretati i nacionalna politika, odnosno želja za reformama. Nadam se da će to i ova druga strana shvatiti – komentirao je Petrov. Dodaje da Ivan Kovačić, koji je u ponedjeljak izjavio da ne može surađivati s HDZ-om, ipak ostaje čvrsto uz Most.

– Ja bih se usudio reći da on ima veću slobodu reći ono što puno ljudi misli i na tome mu blago zavidim – priznaje Petrov. Novinare je zanimalo smatra li da je u redu da Most pokušava kadrovirati unutar HDZ-a, Petrov je uzvratio da se slaže da Most nema pravo na to.

– S druge strane, pitanje je koliko druga strana ima mogućnosti utjecati na to da članovi i predsjednici njihovih ogranaka budu zaista čisti, pošteni, moralni i kompetentni ljudi – pojasnio je Božo Petrov.

>> Petrov mora shvatiti da on nije tu da mijenja HDZ i – odlučiti se